《万筠一叟为郑元美作 其一》
明代·吴琏

人瘠以无肉，人俗以无竹。爱肉人所同，爱竹君所独。

门外俨渭川，庐旁即淇澳。月色锁碎金，风声凤凰曲。

大暑自清凉，隆寒亦苍绿。不受尘土侵，止厌牛羊触。

先生归去来，对此亦自足。竹床琴一张，竹轩书数束。

琴横竹阴弹，书展竹阴读。一弹一读罢，披怀酌醽醁。

百年洒洒天地间，管甚谁荣与谁辱。

作者简介：吴琏，字美中。南海人。明宪宗成化二十年（一四八四）进士。授直隶含山知县。值年荒，多方赈救，作粥糜以饷流移，前后所活盈万。政暇，授生徒以《周易》。逾年，以忧去任。起后知进贤县，以守正不合，引疾归。卒年八十馀。著有《竹庐诗集》。清道光《广东通志》卷二七六有传。吴琏诗，以嘉靖九年南海吴氏家刊本《竹庐诗集》为底本。